次韻答胡季履二首  其一
作者：項安世
朝代：宋

paragraphs: 吾易不師房與雄，吾筴不占方與功。
曰生一字有餘矣，萬有二千無隠爾。
家人養火青楓前，過鼎一散成灰烟。
泉亭長在麓之始，一止于山斯蹇矣。
君不見坎離汲汲長相親，天淵混混無停雲。
陳根已腐先復神，碩果未落心先人。
心源翼翼城與缾，目光步步蘧而醒。
得路至死行勿還，一簣自到天門山。
不愁緝緝仍翻翻，偏我詐詐與姦姦。
只愁衰惰忘躋攀，生意自斷它人難。
公家此事最了了，萬仞峯頭看飛鳥。
忽然憐我鸒鳩鷃雀之凡毛，傅以鵬翼何其高。